De fleste har prøvet det i hvert fald én gang - at befinde sig i en lang kø på McDonald's efter en våd bytur i Jomfru Ane Gade. Men hvor de fleste vælger at drible ned til den natåbne restaurant på Nytorv, tog en 19-årig mand fra Svenstrup lørdag morgen et lidt andet valg. Det fortæller vagtchef ved Nordjyllands Politi, Karsten Højrup Kristensen. Klokken halv otte lørdag morgen blev han nemlig spottet på vej ind i drive-in på McDonald's i Skalborg bag rattet i en personbil. Ifølge de vidner, der så ham, virkede han ikke just ædru - og det blev meldt til politiet. - Da vi får en patrulje ud til Hobrovej, er den unge mand færdig med sit ærinde på McDonald's, så vi standser ham ude på vejen ved en tankstation. Her viser alkometeret da også, at han har en forholdsvis høj promille, siger Karsten Højrup Kristensen. Derfor måtte den 19-årige vente med at spise sin mad. I stedet blev han taget med på stationen for at få taget en blodprøve.

Opsummering:
En 19-årig måtte bytte sin bytursburger ud med en tur på stationen, da han blev taget for spritkørsel lørdag morgen.